ΚΑΝΟΝΙΣΜΟΣ (ΕΕ) 2022/93 ΤΗΣ ΕΠΙΤΡΟΠΗΣ

της 20ής Ιανουαρίου 2022

για την τροποποίηση των παραρτημάτων II, III και IV του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων για τις ουσίες acrinathrin, fluvalinate, folpet, fosetyl, isofetamid, «Pepino Mosaic Virus, στέλεχος EU, ήπιο απομονωθέν στέλεχος Abp1», «Pepino Mosaic Virus, στέλεχος CH2, ήπιο απομονωθέν στέλεχος Abp2», spinetoram και spirotetramat μέσα ή πάνω σε ορισμένα προϊόντα

(Κείμενο που παρουσιάζει ενδιαφέρον για τον ΕΟΧ)

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (1), και ιδίως το άρθρο 5 παράγραφος 1 και το άρθρο 14 παράγραφος 1 στοιχείο α),

Εκτιμώντας τα ακόλουθα:

(1) Για τις ουσίες acrinathrin (ακριναθρίνη), fluvalinate (φλουβαλινάτη), folpet (φολπέτ), isofetamid (ισοφεταμίδη), spinetoram (σπινετοράμη) και spirotetramat (σπειροτετραμάτη) έχουν καθοριστεί ανώτατα όρια καταλοίπων (ΑΟΚ) στο παράρτημα II του κανονισμού (ΕΚ) αριθ. 396/2005. Για την ουσία fosetyl (φοσετύλιο) έχουν καθοριστεί ΑΟΚ στο παράρτημα III μέρος A του εν λόγω κανονισμού. Για τις ουσίες Pepino Mosaic Virus, στέλεχος EU, ήπιο απομονωθέν στέλεχος Abp1 και Pepino Mosaic Virus, στέλεχος CH2, ήπιο απομονωθέν στέλεχος Abp2, δεν έχουν καθοριστεί συγκεκριμένα ΑΟΚ στον κανονισμό (ΕΚ) αριθ. 396/2005 ούτε έχουν συμπεριληφθεί οι ουσίες αυτές στο παράρτημα IV του εν λόγω κανονισμού, επομένως ισχύει η εξ ορισμού τιμή του 0,01 mg/kg που ορίζεται στο άρθρο 18 παράγραφος 1 στοιχείο β) του εν λόγω κανονισμού.

(2) Στο πλαίσιο διαδικασίας για την έγκριση της χρήσης φυτοπροστατευτικού προϊόντος που περιέχει τη δραστική ουσία acrinathrin σε ροδάκινα και σε γλυκοπιπεριές/πιπεριές, υποβλήθηκε αίτηση σύμφωνα με το άρθρο 6 παράγραφος 1 του κανονισμού (ΕΚ) αριθ. 396/2005 για την τροποποίηση των υφιστάμενων ΑΟΚ.

(3) Όσον αφορά την ουσία fluvalinate, υποβλήθηκε ανάλογη αίτηση για τις ντομάτες και τα καρπούζια. Όσον αφορά την ουσία folpet, υποβλήθηκε ανάλογη αίτηση για το κριθάρι, τη βρώμη και τη σίκαλη. Όσον αφορά την ουσία fosetyl, υποβλήθηκε ανάλογη αίτηση για τα λεμόνια, τα πράσινα λεμόνια (μοσχολέμονα), τα μανταρίνια και τα «αφεψήματα βοτάνων από φύλλα και βότανα», έπειτα από τη χρήση φωσφονικών αλάτων καλίου. Όσον αφορά την ουσία isofetamid, υποβλήθηκε ανάλογη αίτηση για τους καρπούς βάτου. Όσον αφορά την ουσία spinetoram, υποβλήθηκε ανάλογη αίτηση για τις αντράκλες. Όσον αφορά την ουσία spirotetramat, υποβλήθηκε ανάλογη αίτηση για τα πράσα, τα «φρέσκα κρεμμύδια (ανοιξιάτικα) και τη βολβίνα (σκορδόχορτο)/σιμπούλα» και για το «μέλι και άλλα προϊόντα μελισσοκομίας».

(4) Όπως ορίζεται στο άρθρο 8 του κανονισμού (ΕΚ) αριθ. 396/2005, οι εν λόγω αιτήσεις αξιολογήθηκαν από τα οικεία κράτη μέλη και οι εκθέσεις αξιολόγησης διαβιβάστηκαν στην Επιτροπή.

(5) Η Ευρωπαϊκή Αρχή για την Ασφάλεια των Τροφίμων (στο εξής: Αρχή) μελέτησε τις αιτήσεις και τις εκθέσεις αξιολόγησης, εξετάζοντας ιδίως τους κινδύνους για τον καταναλωτή και, κατά περίπτωση, για τα ζώα, και εξέδωσε αιτιολογημένες γνώμες σχετικά με τα προτεινόμενα ΑΟΚ (2). Η Αρχή διαβίβασε τις εν λόγω γνώμες στους αιτούντες, στην Επιτροπή και στα κράτη μέλη και τις δημοσιοποίησε.

(6) Όσον αφορά την ουσία spinetoram στις αντράκλες, η Αρχή αξιολόγησε μια αίτηση με σκοπό τον καθορισμό ΑΟΚ για τα μαρούλια και εξέδωσε αιτιολογημένη γνώμη σχετικά με το προτεινόμενο ΑΟΚ (3). Στο πλαίσιο αυτό, η Αρχή αξιολόγησε τις δοκιμές καταλοίπων σε σχέση με την ορθή γεωργική πρακτική (ΟΓΠ) για τα μαρούλια με αποτέλεσμα να προτείνει τον καθορισμό ΑΟΚ στα 4 mg/kg. Σύμφωνα με τις υφιστάμενες κατευθυντήριες γραμμές για παρέκταση των ΑΟΚ (4), ενδείκνυται να καθοριστεί το ΑΟΚ για τις αντράκλες στα 4 mg/kg με βάση τις δοκιμές καταλοίπων που διενεργήθηκαν στα μαρούλια.

(7) Όσον αφορά όλες τις άλλες αιτήσεις, η Αρχή κατέληξε στο συμπέρασμα ότι ικανοποιούσαν όλες τις απαιτήσεις σχετικά με τα δεδομένα και ότι οι τροποποιήσεις των ΑΟΚ που ζήτησαν οι αιτούντες ήταν αποδεκτές όσον αφορά την ασφάλεια των καταναλωτών με βάση την εκτίμηση της έκθεσης για 27 ειδικές ομάδες Ευρωπαίων καταναλωτών. Η Αρχή έλαβε υπόψη της τα πιο πρόσφατα στοιχεία για τις τοξικολογικές ιδιότητες των ουσιών. Ούτε η έκθεση καθ’ όλη τη διάρκεια της ζωής στις εν λόγω ουσίες μέσω της κατανάλωσης όλων των ειδών τροφίμων που μπορεί να τις περιέχουν ούτε η βραχυχρόνια έκθεση μέσω μεγάλης κατανάλωσης των σχετικών προϊόντων έδειξαν ότι υπάρχει κίνδυνος υπέρβασης της αποδεκτής ημερήσιας πρόσληψης ή της δόσης αναφοράς οξείας έκθεσης.

(8) Στο πλαίσιο της έγκρισης των δραστικών ουσιών χαμηλού κινδύνου Pepino Mosaic Virus, στέλεχος EU, ήπιο απομονωθέν στέλεχος Abp1 και Pepino Mosaic Virus, στέλεχος CH2, ήπιο απομονωθέν στέλεχος Abp2, στους συνοπτικούς φακέλους συμπεριλήφθηκαν αιτήσεις προς υποστήριξη των αντιπροσωπευτικών χρήσεων στις ντομάτες σύμφωνα με την ΟΓΠ στην Ένωση, σύμφωνα με το άρθρο 8 παράγραφος 1 στοιχείο ζ) του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου (5). Οι αιτήσεις αυτές αξιολογήθηκαν από το οικείο κράτος μέλος σύμφωνα με το άρθρο 11 παράγραφος 2 του εν λόγω κανονισμού. Η Αρχή αξιολόγησε τις αιτήσεις και κατέληξε σε συμπέρασμα σχετικά με την επιστημονική επανεξέταση της εκτίμησης κινδύνου φυτοφαρμάκου όσον αφορά τις εν λόγω δραστικές ουσίες (6). Σ’ αυτό το πλαίσιο, η Αρχή δεν έκρινε απαραίτητο να καθορίσει τιμές αναφοράς για τις εν λόγω ουσίες και συνέστησε τη συμπερίληψη της ουσίας Pepino Mosaic Virus, στέλεχος EU, ήπιο απομονωθέν στέλεχος Abp1 και της ουσίας Pepino Mosaic Virus, στέλεχος CH2, ήπιο απομονωθέν στέλεχος Abp2 στο παράρτημα IV του κανονισμού (ΕΚ) αριθ. 396/2005.

(9) Με βάση τις αιτιολογημένες γνώμες και το συμπέρασμα της Αρχής και λαμβανομένων υπόψη των συναφών με το εξεταζόμενο θέμα παραγόντων, οι αντίστοιχες τροποποιήσεις των ΑΟΚ πληρούν τις απαιτήσεις του άρθρου 14 παράγραφος 2 του κανονισμού (ΕΚ) αριθ. 396/2005.

(10) Συνεπώς, ο κανονισμός (ΕΚ) αριθ. 396/2005 θα πρέπει να τροποποιηθεί αναλόγως.

(11) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1 Τα παραρτήματα II, III και IV του κανονισμού (ΕΚ) αριθ. 396/2005 τροποποιούνται σύμφωνα με το παράρτημα του παρόντος κανονισμού.

Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 20 Ιανουαρίου 2022. Για την Επιτροπή Η Πρόεδρος Ursula VON DER LEYEN

(1) ΕΕ L 70 της 16.3.2005, σ. 1.

(2) Επιστημονικές εκθέσεις της EFSA διαθέσιμες στο διαδίκτυο: http://www.efsa.europa.eu:

Reasoned opinion on the modification of the existing maximum residue level for acrinathrin in peaches and sweet peppers (Αιτιολογημένη γνώμη σχετικά με την τροποποίηση των υφιστάμενων ανώτατων ορίων καταλοίπων της ουσίας acrinathrin σε ροδάκινα και γλυκοπιπεριές). EFSA Journal 2021·19(7):6681.

Reasoned opinion on the modification of the existing maximum residue levels for tau-fluvalinate in tomatoes and watermelons (Αιτιολογημένη γνώμη σχετικά με την τροποποίηση των υφιστάμενων ανώτατων ορίων καταλοίπων για την ουσία tau-fluvalinate στις ντομάτες και στις μελιτζάνες). EFSA Journal 2021·19(6):6646.

Reasoned opinion on the modification of the existing maximum residue levels for folpet in barley, oat, rye and wheat (Αιτιολογημένη γνώμη σχετικά με την τροποποίηση των υφιστάμενων ανώτατων ορίων καταλοίπων για την ουσία folpet στο κριθάρι, τη βρώμη, τη σίκαλη και το σιτάρι). EFSA Journal 2021·19(5):6578.

Reasoned opinion on the modification of the existing MRLs for potassium phosphonates in lemons, limes and mandarins and in herbal infusions from leaves and herbs [Αιτιολογημένη γνώμη σχετικά με την τροποποίηση των υφιστάμενων ΑΟΚ για τα φωσφονικά άλατα καλίου στα λεμόνια, τα πράσινα λεμόνια (μοσχολέμονα) και τα μανταρίνια, καθώς και στα αφεψήματα βοτάνων από φύλλα και βότανα]. EFSA Journal 2021·19(6):6673.

Reasoned opinion on the modification of the existing maximum residue levels for isofetamid in raspberries, blackberries and dewberries (Αιτιολογημένη γνώμη σχετικά με την τροποποίηση των υφιστάμενων ανώτατων ορίων καταλοίπων για την ουσία isofetamid στα σμέουρα, τα βατόμουρα και τους καρπούς ασπροβατομουριάς). EFSA Journal 2021·19(6):6677.

Reasoned opinion on the modification of the existing maximum residue levels for spirotetramat in leeks, spring onions and honey (Αιτιολογημένη γνώμη σχετικά με την τροποποίηση των υφιστάμενων ανώτατων ορίων καταλοίπων για την ουσία spirotetramat στα πράσα, τα φρέσκα κρεμμύδια και το μέλι). EFSA Journal 2021·19(3):6517.

(3) Reasoned opinion on the review of the existing maximum residue levels for spinetoram according to Article 12 of Regulation (EC) No 396/2005 [Αιτιολογημένη γνώμη σχετικά με την επανεξέταση των υφιστάμενων ανώτατων ορίων καταλοίπων για την ουσία spinetoram, σύμφωνα με το άρθρο 12 του κανονισμού (ΕΚ) αριθ. 396/2005]. EFSA Journal 2020·18(1):5997.

(4) Τεχνικές κατευθυντήριες γραμμές σχετικά με τις απαιτήσεις δεδομένων για τον καθορισμό ανώτατων ορίων καταλοίπων, για τη συγκρισιμότητα των δοκιμών καταλοίπων και για την παρέκταση των δεδομένων καταλοίπων σε προϊόντα φυτικής και ζωικής προέλευσης (SANTE/2019/12752).

(5) Κανονισμός (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (ΕΕ L 309 της 24.11.2009, σ. 1).

(6) Συμπεράσματα σχετικά με την επιστημονική επανεξέταση της εκτίμησης κινδύνου φυτοφαρμάκων όσον αφορά τις δραστικές ουσίες Pepino Mosaic Virus, στέλεχος EU, ήπιο απομονωθέν στέλεχος Abp1 και Pepino Mosaic Virus, στέλεχος CH2, ήπιο απομονωθέν στέλεχος ABP2. EFSA Journal 2021·19(1):6388.